Je Haimes, diz Raschaz, de Saint-Lothain, chevaliers, fai savoir à touz... que je suis entrez en l’omaige à la noble dame Lore, feme çay en arriers le noble baron Jehan, conte de Bourgoigne et seignour de Salins, et hai pris de ly et tieng en fié et en chassement quanque je et Jaquemins, mes freres, havons et devons ne poons havoir ou parrochaige de Mintrey, en boys, en chans, em prez, en vignes et en toutes autres choses, en quelque maniere que nos les i haions. Et ledit fié hai je fait par le lous et par la volunté doudit Jaquemin, mon frere, pour moi et pour les miens, et à ladite contesse et es siens. En tesmoignaige de ceste chose, à la proiere et à la requeste de moi et de Hemonin, mon frere, li religious hons et honestes priours de Vaux ha mis son seal pendant en ces lettres, en tesmoignaige de verité. Ce fut fait le venredi devant Pentechoste, l’an Nostre Signour mil et CC et LXX, ou mois de may.